b'\n_START_ARTICLE_\nMicrosoft Bob\n_START_PARAGRAPH_\nMicrosoft Bob oli Microsoftin kehitt\xc3\xa4m\xc3\xa4 graafinen k\xc3\xa4ytt\xc3\xb6liittym\xc3\xa4, joka toimi Windows 3.1:n p\xc3\xa4\xc3\xa4ll\xc3\xa4. Se julkaistiin vuonna 1995. Sen tarkoituksena oli helpottaa tietokoneen k\xc3\xa4ytt\xc3\xa4mist\xc3\xa4, ja oli tarkoitettu nimenomaan perheiden k\xc3\xa4ytt\xc3\xb6\xc3\xb6n._NEWLINE_Bob pohjautui vektorigrafiikkaan. K\xc3\xa4ytt\xc3\xb6liittym\xc3\xa4 oli organisoitu taloksi, jossa perheenj\xc3\xa4senill\xc3\xa4 oli oma huone yhteisen olohuoneen lis\xc3\xa4ksi. K\xc3\xa4ytt\xc3\xa4j\xc3\xa4t pystyiv\xc3\xa4t organisoimaan omia huoneitaan. Lis\xc3\xa4ksi ohjelmistoon kuului apuohjelmia, kuten tekstink\xc3\xa4sittely, kalenteri, ja taloudenhallinta. Lis\xc3\xa4ksi siihen kuului erilaisia animoituina piirroskuvina toteutettuja "apureita"._NEWLINE_Bob ei menestynyt kovin hyvin, ja sit\xc3\xa4 pidet\xc3\xa4\xc3\xa4n useimmiten Microsoftin kuuluisimpana ep\xc3\xa4onnistumisena. Piirrosapurit sen sijaan j\xc3\xa4iv\xc3\xa4t el\xc3\xa4m\xc3\xa4\xc3\xa4n muissa Microsoftin tuotteissa; Office Assistant (kuuluisa, joskin uudemmista versiosta poistettu Clippit-klemmari Microsoft Wordissa) on t\xc3\xa4m\xc3\xa4n perinteen jatkaja, ja esimerkiksi keltainen Rover-koira palasi Windows XP:n hakutoimintoon. My\xc3\xb6s Comic Sans -fontti suunniteltiin alun perin Bobia varten, mutta se ei valmistunut ennen kuin Bob oli jo julkaistu.'